**Ministru kabineta noteikumu projekta “Grozījums Ministru kabineta 2015. gada 10. februāra noteikumos Nr. 77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020. gada plānošanas periodā”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta (turpmāk – MK) noteikumu projekts “Grozījums Ministru kabineta 2015. gada 10. februāra noteikumos Nr. 77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020. gada plānošanas periodā”” (turpmāk – noteikumu projekts) izstrādāts ar mērķi izpildīt MK 2019. gada 26. marta sēdes protokola Nr. 16 3. § 7. punktā noteikto uzdevumu un noteikt datu laukus Pārskatā par projekta dalībniekiem (turpmāk – pārskats), kurus un pie kādiem nosacījumiem finansējuma saņēmējam nav jāaizpilda.Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, ņemot vērā MK 2019. gada 26. marta sēdes protokola Nr. 16 3. § 7. punktā noteikto uzdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Regulas Nr. 1303/2013[[1]](#footnote-1) 111. pantu vadošā iestāde katru gadu sagatavo un iesniedz Eiropas Komisijai (turpmāk – EK) darbības programmas īstenošanas ziņojumu, kurā tiek ietverta Regulas Nr. 1304/2013[[2]](#footnote-2) 1. pielikumā noteiktā informācija par dalībniekiem.Lai nodrošinātu Regulas Nr. 1304/2013 1. pielikumā noteiktās informācijas apkopošanu un dalībvalstij ar Regulu Nr. 1303/2013 noteikto pienākumu veikt Eiropas Savienības struktūrfondu un Kohēzijas fonda (turpmāk – ES fondi) uzraudzību, izvērtēšanu, finanšu pārvaldību, pārbaudi un revīziju, pārskatā ir ietverti dati, kas finansējuma saņēmējam jāsniedz par īstenotā projekta dalībniekiem. Atbilstoši spēkā esošajam regulējumam MK 2015. gada 10. februāra noteikumos Nr. 77 “Eiropas Savienības struktūrfondu un Kohēzijas fonda projektu pārbaužu veikšanas kārtība 2014. – 2020. gada plānošanas periodā” (turpmāk – MK noteikumi Nr. 77), informāciju par dalībniekiem apkopo un iesniedz sadarbības iestādē finansējuma saņēmējs.Atbilstoši Valsts pārvaldes iekārtas likuma 10. panta otrajai daļai valsts pārvalde ir organizējama pēc iespējas ērti un pieejami privātpersonai, vienkāršojot un uzlabojot procedūras privātpersonas labā, un atbilstoši minētā panta astotajai daļai, ja informācija, kura nepieciešama pārvaldes lēmuma pieņemšanai, kas regulē publiski tiesiskās attiecības ar privātpersonu, ir citas institūcijas rīcībā, iestāde to iegūst pati, nevis pieprasa no privātpersonas. Tāpat, ņemot vērā Administratīvā procesa likuma 59. panta otrajā daļā noteikto, ka gadījumos, kad iestādei nepieciešamā informācija ir nevis administratīvā procesa dalībnieku, bet gan citas institūcijas rīcībā, iestāde to iegūst pati, nevis pieprasa no administratīvā procesa dalībnieka. Iegūstot informāciju, iestāde var izmantot visas tiesiskās metodes, arī iegūt informāciju no administratīvā procesa dalībniekiem, citām institūcijām, kā arī ar liecinieku, ekspertu, apskates, dokumentu un cita veida pierādījumu palīdzību. Atbilstoši Ministru prezidenta 2010. gada 12. februāra rezolūcijā Nr. 111-1/24 noteiktajam iestādēm pašām ir jāiegūst informācija, kas nepieciešama lēmuma pieņemšanai, kas regulē publiski tiesiskās attiecības ar privātpersonu, nevis jāpieprasa tā no privātpersonām. Līdz ar to, atbilstoši nacionālajos normatīvajos aktos nostiprinātajiem principiem valsts pārvaldes rīcībā esošās informācijas atkārtota pieprasīšana nav pieļaujama. Tādējādi, gatavojot tiesību aktu projektus, ir jāizvērtē katra atsevišķa dokumenta iesniegšanas iestādei nepieciešamība, lai novērstu regulējumu, kas paredzētu privātpersonu pienākumu iesniegt vienus un tos pašus vai dažāda veida dokumentus, bet kas satur vienu un to pašu informāciju, jo minēto informāciju valsts pārvaldes iestādes var iegūt pašas, sadarbojoties ar citām valsts pārvaldes iestādēm Valsts pārvaldes iekārtas likumā noteiktajā kārtībā.Tā kā personas datus ES fondu vadībā esošās institūcijas apstrādā ar mērķi, lai veiktu pārbaudi, revīziju, uzraudzību, izvērtēšanu, finanšu pārvaldību un ziņotu attiecīgos rādītājus EK (turpmāk – mērķis), sadarbības iestāde pamatojoties uz Valsts pārvaldes iekārtas likuma 10. panta astoto daļu, 54. panta pirmo, piekto un sesto daļu, ir tiesīga pieprasīt nepieciešamos datus no valsts informācijas sistēmu pārziņiem.Lai varētu nodrošināt, ka sadarbības iestāde automatizēti saņem un apstrādā datus par dalībniekiem, kas ir citu valsts informācijas sistēmu pārziņu rīcībā un atvieglotu administratīvo slogu gan finansējuma saņēmējiem, gan atbalsta ietvaros piesaistītajiem dalībniekiem, bija nepieciešams paātrināt Kohēzijas politikas fondu vadības informācijas sistēmas 2014.-2020. gadam (turpmāk – KP VIS) funkcionalitātes nodrošināšanu, kas ir laikietilpīgs process. Ievērojot minēto, MK 2019. gada 26. martā uzdeva Centrālajai finanšu un līgumu aģentūrai kā KP VIS pārzinim sadarbībā ar valsts informācijas sistēmu pārziņiem nodrošināt atbilstošu IT risinājumu (protokollēmums Nr. 16 3. §). Izpildot MK uzdevumu, Centrālā finanšu un līgumu aģentūra ir uzlabojusi KP VIS funkcionalitāti, nodrošinot, ka dalībnieku dati no konkrētas valsts informācijas sistēmas tiek automātiski nodoti uz KP VIS. Konkrētajā situācijā datu apstrāde nenotiek manuāli, t.i., sadarbības iestādes darbiniekam pieslēdzoties konkrētajai sistēmai ar lietotājvārdu un aplūkojot nepieciešamos datus.Ņemot vērā augstāk minēto, sadarbības iestāde no valsts informācijas sistēmām var saņemt šādus datus, kas ir iekļauti pārskatā:* dalībnieka vecums;
* dzimums;
* deklarētā dzīvesvietas adrese;
* personas no lauku apvidiem;
* nodarbinātas personas, tostarp pašnodarbinātas personas;
* dalībnieki ar invaliditāti, t.sk, redzes traucējumiem, dzirdes traucējumiem, kustību traucējumiem, psihiskiem traucējumiem, cita veida invaliditāte;
* nodarbinātībā iesaistītie dalībnieki, tostarp pašnodarbinātie, pēc aiziešanas[[3]](#footnote-3);
* bezdarbnieki, t.sk. ilgstošie bezdarbnieki;
* neaktīvie dalībnieki, kas sākuši darba meklējumus pēc aiziešanas3.

Tomēr, jāatzīmē, ka šie augstāk minētie dati valsts informācijas sistēmās ir pieejami tikai par personām, kurām ir Pilsonības un migrāciju lietu pārvaldes reģistrēts personas kods. Tādejādi finansējuma saņēmējiem arī turpmāk būs jāsniedz augstāk minētie dati, ja tā projekta īstenošanā piedalīsies tādi dalībnieki, kuriem nebūs Pilsonības un migrāciju lietu pārvaldes reģistrēts personas kods.Ievērojot minēto, ar grozījumiem MK noteikumos Nr. 77 tiek noteikts, ka finansējuma saņēmējs aizpilda pārskata 2.tabulas 0.3., 0.4., 0.5., 2.1., 2.2., 2.2.1., 3.2., 3.2.1., 3.2.2., 3.2.3., 3.2.4., 3.2.5., 6., 8.1., 8.4. kolonnu, ja dalībniekam nav Pilsonības un migrācijas lietu pārvaldes piešķirts personas kods.Ņemot vērā, ka dati, kas ir informācija par dalībnieka vecumu, dzimumu, tā deklarēto dzīvesvietu, kā arī vai dalībnieks ir no lauku apvidiem varētu būt nepieciešami pašam finansējuma saņēmējam, lai sasniegtu projektā noteikto mērķi un ir jāuzkrāj kā rādītāji, tad ar grozījumiem tiek paredzēts izņēmums, ka pārskata 2. tabulas 0.3., 0.4., 0.5. un 6. kolonna nav obligāti aizpildāma, tādejādi finansējuma saņēmējs var izvēlēties sniegt attiecīgos datus sadarbības iestādei vai nē. Tomēr minētais izņēmums ir attiecināms pie nosacījuma, ja dalībniekam ir Pilsonības un migrācijas lietu pārvaldes piešķirts personas kods. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Centrālā finanšu un līgumu aģentūra kā sadarbības iestāde. |
| 4. | Cita informācija |  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sadarbības iestāde un finansējuma saņēmējs. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts pēc būtības nemaina sadarbības iestādes un finansējuma saņēmēja tiesības un pienākumus, jo arī turpmāk finansējuma saņēmējam būs jāiesniedz un sadarbības iestādei būs jāpārbauda pārskats. Ar grozījumiem samazinās administratīvais slogs finansējuma saņēmējiem, jo tiem vairs nav jāapstrādā dalībnieka dati, kas minēti pārskata 2.tabulas 0.3., 0.4., 0.5., 2.1., 2.2., 2.2.1., 3.2., 3.2.1., 3.2.2., 3.2.3., 3.2.4., 3.2.5., 6., 8.1., 8.4. kolonnā, pie nosacījuma, ja dalībniekam ir Pilsonības un migrācijas lietu pārvaldes piešķirts personas kods. Savukārt administratīvais slogs sadarbības iestādei paliek nemainīgs, jo dati tāpat kā līdz šim tiek pieprasīti valsts informācijas sistēmu pārziņiem un pārbaudīti. |
| 3. | Administratīvo izmaksu monetārs novērtējums | Administratīvās izmaksas attiecībā uz pārskata aizpildīšanu un iesniegšanu sadarbības iestādē nav iespējams aprēķināt, jo, ņemot vērā katra ES Sociālā fonda projekta specifiku (apjoms, sasniedzamo rezultātu un rādītāju skaits, dalībnieku skaits, datus ko saņems automātiski no valsts informācijas sistēmām un kurus nē), tas aptver dažādu administratīvo izmaksu variantus. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **N**oteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| **N**oteikumu projekts šo jomu neskar. |

|  |  |
| --- | --- |
|

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |

 |
| **N**oteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja līdzdarboties noteikumu projekta izstrādē, sniedzot atzinumu pirms tā izsludināšanas Valsts sekretāru sanāksmē. Noteikumu projekts pirms izsludināšanas Valsts sekretāru sanāksmē 2021. gada 25. janvārī tika publicēts Finanšu ministrijas tīmekļa vietnē https://www.fm.gov.lv/lv/es-publiskas-konsultacijas un tīmekļa vietnē https://www.esfondi.lv/sabiedribas-lidzdaliba.  |
| 2. | Sabiedrības līdzdalība projekta izstrādē | Noteikumu projekta izstrādes laikā nav saņemti sabiedrības pārstāvju ieteikumi vai iebildumi. |
| 3. | Sabiedrības līdzdalības rezultāti | Noteikumu projekta izstrādes laikā nav saņemti sabiedrības pārstāvju ieteikumi vai iebildumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Noteikumu projekts šo jomu neskar |

Finanšu ministrs J.Reirs

Petrova, 67083941

Inita.Petrova@fm.gov.lv

1. Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk – Regula Nr.1303/2013) [↑](#footnote-ref-1)
2. Eiropas Parlamenta un Padomes 2013. gada 17. decembra Regulas (ES) Nr. 1304/2013, par Eiropas Sociālo fondu un ar ko atceļ Padomes Regulu (EK) Nr. 1081/2006 (turpmāk – Regula Nr. 1304/2013) [↑](#footnote-ref-2)
3. Rādītājs par dalībnieku pēc dalības pabeigšanas projektā. [↑](#footnote-ref-3)